b'\n_START_ARTICLE_\nUnicon A/S\n_START_PARAGRAPH_\nUnicon A/S er Danmarks st\xc3\xb8rste producent og leverand\xc3\xb8r af f\xc3\xa6rdigblandet beton (fabriksbeton). Unicon r\xc3\xa5der over 40 betonfabrikker fordelt over hele landet og besk\xc3\xa6ftiger 355 medarbejdere. Unicon\xe2\x80\x99s historie tr\xc3\xa6kker tr\xc3\xa5de helt tilbage til 1926. I dag er Unicon en del af Aalborg Portland Group, som er ejet af italienske Cementir S.p.A..\n_START_SECTION_\nHistorie\n_START_PARAGRAPH_\nI 1926 fik civilingeni\xc3\xb8r Kristian Hindhede den id\xc3\xa9, at det m\xc3\xa5tte v\xc3\xa6re langt mere effektivt at producere beton centralt p\xc3\xa5 et station\xc3\xa6rt blandeanl\xc3\xa6g og k\xc3\xb8re det til byggepladsen, i stedet for at st\xc3\xa5 og h\xc3\xa5ndblande det. Derfor startede Hindehede selskabet KH Beton og etablerede et blandeanl\xc3\xa6g i Kalkbr\xc3\xa6nderihavnen i K\xc3\xb8benhavn. Ingen havde indtil da noget sted i verden fors\xc3\xb8gt, p\xc3\xa5 fabriksbasis, at fremstille og levere f\xc3\xa6rdigblandet beton. En af de st\xc3\xb8rste udfordringer for Hindhede var transporten af betonen fra fabrikken til anvendelsesstedet. Under et bes\xc3\xb8g i USA havde Hindhede set en blander p\xc3\xa5 hjul, og det gav ham ideen til at bygge en rot\xc3\xa9rbil som kunne levere flydende beton til byggepladserne. Hindhede fik hurtigt succes og allerede i 1927 blev KH Beton k\xc3\xb8bt af FLSmidth koncernen. Derved sikredes en \xc3\xb8konomisk opbakning til Hindhedes mange innovative ideer. KH Beton\xe2\x80\x99s fabrikker og rot\xc3\xa9rbiler dannede skole over hele verden, og i en \xc3\xa5rr\xc3\xa6kke var KH Beton eksport\xc3\xb8r af know-how p\xc3\xa5 omr\xc3\xa5det. KH Beton udviklede sig yderligere over \xc3\xa5rene og blev en af de f\xc3\xb8rende betonleverand\xc3\xb8rer p\xc3\xa5 det danske marked._NEWLINE_I 1988 valgte FLSmidth at samle alle deres otte betonselskaber under navnet Unicon. Udover navnet, fik selskaberne ogs\xc3\xa5 de velkendte bl\xc3\xa5 og hvide striber som f\xc3\xa6lles identitet. I 1993 overtog Unicon 50 procent af aktiekapitalen i Sydsveriges st\xc3\xb8rste producent af f\xc3\xa6rdigblandet beton, AB Sydsten og i 1999 blev Unicon Skandinaviens st\xc3\xb8rste producent og leverand\xc3\xb8r af f\xc3\xa6rdigblandet beton med overtagelse af virksomheder i Norge. Grundet et stort milliard underskud valgte FLSmidth koncernen i 2003, at s\xc3\xa6tte b\xc3\xa5de cementselskabet Aalborg Portland og Unicon til salg. I 2004 blev selskaberne solgt til den italienske cementkoncern Cementir S.p.A. for godt 4,4 milliarder kr.. I 2005 overtog Unicon Danmarks n\xc3\xa6stst\xc3\xb8rste producent , 4K-Beton og hermed blev Unicon Danmarks st\xc3\xb8rste og eneste landsd\xc3\xa6kkende producent og leverand\xc3\xb8r af f\xc3\xa6rdigblandet beton.'